Ńdɔ fɔ́ɔ́ Nabukodonosor á ngāman liŋan, a lómó lóē Shadrak, Méshak ai Abed Négo. Étīe etíé ńdɔ bə́ ngákə ai bɔ́ ábə ǹkúkúmá. 14Nabukodonosor nyé ai bɔ́ nâ: “Ǎ Shadrak, Méshak, Abed Négo, yə á nə̄ tóé naa myǎsyē kig bəzambá báma, təge lugu évəgələ mə ngátə́le ngǎ ? 15Yə myǎyə́bə̄ nâ, hə ǹnyie anə́ myāyi wóg kíŋ ǹlag, ǹdiŋ, mvɛ́d, engɔmbí, tíŋīlí, andzáŋ, étīe etíé mǐ lúí mīǹló á sí, mǐ ngálugu évəgələ mə ngátə́le? Ngə́ myāyi bɔ̌ təge dzɔ́ lugu, myǎyi woaban etíe etíé á ḿbuŋ ndóan; Zambá ḿfē ā yī mína nyii á mɔ́ máma ?" 16Ńdɔ Shadrak, Méshak ai Abed Négo bə́ ngáyalan Nabukodonosor nâ: "Ású dáán, m̀fí ó sə́ kig nâ bǐ yālán wa ńsílí vīlí. 17Ngə́ é Zāmbá wāān yǎ byāsyé á bələ́ ngul yǎ ányii bíā á ḿbuŋ ndóan, a yi bía nyii, ǎ ńkūkúmá ! 18Tɔ̌ kig a ndzí kig bía nyii, ǎ ńkūkúmá, yəmə́ naa byǎyǐ kig syé Zāmbá woe, tɔ évəgələ mvɔ́d ó ngātə́le, byǎyǐ kig dzɔ́ lugu." 19Ńdɔ fɔ́ɔ́ ǹkúkúmá Nabukodonosor á ngāman fám ai olún, ású díé á və̄ŋán fə akyaí étām ású Shadrak, Méshak ai Abed Négo. Ńdɔ a ngábéndē nâ bə́ súlu m̀buŋ ndóan, ó yoŋ biyɔŋ zamgbál a lodo anə́ wákad yóŋ, 20ai nâ miǹgungúl mí bǒd yā ńkān bítá wóé bə́ tīndi Shadrak, Méshak ai Abed Négo ngadag bə́ wōā bɔ́ á ḿbuŋ ndóan. 21Ńdɔ̄ bə́ ngáman bɔ́ fǎŋ ngadag á miǹdzɔmbɔ mí kód myábán, ngob, miǹtóm ai biwɔ́man byábán, bə́ wōā bɔ á ḿbuŋ ndóan étē. 22Amú ábēndé ńkúkúmá á ngābə́ kig fyanga, ndóan e ńtɔa yǎ fə eyə́gan áyóŋ, ńdɔ ǹkabag ndóan ó ngaman dígī é bod bə́ ngábə́ bəgə́ Shadrak, Méshak ai Abed Négo.